જામનગર, આમરણ, માળિયા, ધ્રોળ વગેરે નગરોમાં વસતાં મિયાણાં કોમ ધર્મે મુસ્લિમ છે પણ તેમના ઘણાખરા રિવાજો તો હિંદુને મળતાં છે. આ કોમમાં પુત્રી કરતાં પુત્રને વધુ મહત્ત્વ આપવામાં આવે છે. તેઓ શુકન અપશુકનમાં માનતા નથી. પુત્ર જન્મની વધામણી આપનાર નણંદબાનો ખેતર બક્ષિસ આપવામાં આવે છે. બાળકની છઠ્ઠીના દિવસે ઘઉંના ઠોઠા રાંધવામાં આવે છે. અથવા ચુરમાના લાડવા કે તલગોળના તલવટ બનાવી સગા-સ્નેહીઓને વહેંચવામાં આવે છે. આ પ્રસંગે કુટુંબની સ્ત્રીઓ ભેગી મળીને છઠ્ઠીના ગીતો ગાય છે. ફોઈ બાળકને પોતાના ખોળામાં લઇને નામ પાડે છે. કેટલીકવાર આ પ્રસંગે ફોઈ, દાદી કે નાની બાળાઓ પાસે સૂત્રો બોલાવી નામ પાડવાની વિધિ કરે છે. જેમ કે ‘માળિયા ગામ પિપળીયાદ આનું નામ’ જે નામ પાડવું હોય તે ત્રણવાર બોલે છે. આ પ્રસંગે સગા સંબંધીઓ બાળકને ઝભલું ભેટ આપે છે. એને ‘દાખલો’ કહેવામાં આવે છે.